
      Astrid Tollefsen

      Fugl Blå

      Dikt

      
         
            – varför blåsa på livets ljus

            med allt detta tal

            om liv eller død …?

            Erik Lindegren

         

      

      Gyldendal

   
      I

   
      TID OG TEGN

      
         
            Timenes tog kjører

            ustanselig

            over en veldig slette

            alle og alt er med

            alle de døde

            alt som er vissent

            råttent

            brent til aske

            alle de levende

            alle og alt som unnfanges

            vokser

            gror

            Timenes tog kjører

            over en veldig slette

            alt og alle er med

            alle og alt som er

            var og blir

            drømmesyner

            feberskygger

            speilinger og ekko

            Timenes tog kjører

            ustanselig

            alle og alt er med

            Veldig er sletten

            mørk

            tom

            ingen stasjoner

            ingen og intet levende

            ingen døde

            intet dødt

            Timenes tog kjører

            alt og alle er med

            alle som aldri skal se lys

            høre hjulslag

            hjerteslag

            kjenne sekunders salighet

            evige døgns avmakt

            Timenes tog kjører

            ustanselig

            over en veldig slette

            alle og alt er med

            *

            Dagens tegn

            tennes av lys

            Under synlig eller usynlig himmel

            rører de levende seg

            smaker de dagen

            besk eller mild

            frisk eller lunken

            møter de regnets duft

            solvarmens kjærtegn

            vindens rytme

            fornemmer de nærhet

            bevegelser

            åndedrag

            taushet

            ord

            tiltrekkes de

            eller viker tilbake

            Dagens tegn

            er tent av lys

            Ikke så fremmede

            for hverandre

            rører de levende seg

            mellom vekster og døde ting

            Natten har lykter, lamper, bål

            brennende lys i staker

            De sovende tier

            de har sine drømmer

            sin glemsel

            de våkende leter

            de har sine navn

            sine minner

            men spør under nattens usynlige tegn

            hvem?

            hvor lenge?

            hvilken havn?

            Dagens tegn

            tennes av lys

            Nattens tegn

            er mørke

